B. Bugár, podpredseda NR SR: (2004-12-14):
I. Hopta, poslanec: Vážený pán podpredseda Národnej rady, vážené poslankyne, vážení poslanci, vážení členovia vlády Slovenskej republiky, stretávame sa dnes na mimoriadnej schôdzi Národnej rady slovenskej republiky, aby sme sa zaoberali tým, či minister vlády Slovenskej republiky Ľudovít Kaník má, alebo nemá ďalej zostať vo svojom ministerskom kresle. Ak by sme túto otázku ponechali na rozhodovanie občanom našej krajiny, myslím si, že niet najmenších pochýb o tom, že minister by určite prišiel o svoju stoličku. Ľudia by ho totiž vykopli, len by sa za ním zaprášilo. Žiaľ, o Kaníkovom osude nebudú rozhodovať radoví občania Slovenskej republiky, ale poslanci nášho parlamentu a tí ho podľa môjho názoru určite podržia, lebo taká je politická realita. Realita, ktorá kašle na záujmy drvivej väčšiny občanov Slovenska, a je isté, že poslanci opäť raz povýšia svoje osobné záujmy nad záujmy celospoločenské. Vážené dámy, vážení páni, ak by som mal jednou jedinou vetou povedať dôvody, prečo by pán minister Kaník nemal byť ďalej ministrom vlády Slovenskej republiky, tak by som povedal nasledovné: Pán Kaník, nemôže byť ministrom vlády Slovenskej republiky, pretože je klamár, je arogantný a je veľmi zábudlivý. A teraz mi dovoľte obšírnejšie skomentovať dôvody, pre ktoré by sme mali dnes odvolať ministra Kaníka z jeho funkcie. Po prvé, minister Kaník je jedným z hlavných symbolov tvrdých pravicových ekonomických a sociálnych reforiem, ktoré Dzurindova vláda skúša na našich občanov. Tieto reformy neprinášajú ľuďom nič dobré a v skutočnosti znamenajú len ďalšie ich zbedačovanie. Po druhé, minister Kaník vo vláde Slovenskej republiky svojím hlasovaním podporil všetky antisociálne zákony, mnohé z nich aj sám navrhol. Takto navrhnuté a nakoniec v parlamente aj schválené zákony znamenali odbúranie posledných zvyškov sociálneho štátu, čo je v príkrom rozpore s Ústavou Slovenskej republiky. Po tretie, minister Kaník vo vláde tiež podporil vyslanie našich vojakov do Iraku a Afganistanu a tým ochudobnil našu štátnu pokladnicu o milióny, ktoré teraz chýbajú v sociálnej sfére, v školstve, zdravotníctve, kultúre a podobne. Po štvrté, minister Kaník nemá pamäť. A takýto ľudia by nemali sedieť vo vláde. Pretože ak si niekto nepamätá, aký má plat, tak je to prejavom nielen straty pamäte, ale u pána Kaníka je aj veľkým prejavom arogancie najmä voči tým občanom, ktorí sú nútení žiť z minimálnej mzdy. Po piate, minister Kaník je klamár, pretože keď aj vďaka jeho antisociálnej politike sa začali v zime búriť Rómovia, tak bez najmenšieho začervenania tu v tomto parlamente bohapusto klamal, keď vyhlásil, že v Humennom štrajkovali Rómovia preto, lebo ja som im údajne nalieval alkohol. Do dnešného dňa napriek mojej výzve sa mi za toto klamstvo neospravedlnil. A myslím si, že ani tak neurobí, lebo nemá charakter. Po šieste, minister Kaník ako najvyšší šéf sociálneho rezortu nemá ani poňatia, ako žije väčšina našich občanov. Nemá poňatie, aké sociálne problémy majú spoluobčania, ako mnohí z nich musia doslova každú korunu aj desaťkrát otočiť vo svojej ruke, než ju použijú. Človek, ktorý nevie, ako žijú jeho spoluobčania, by nemal byť ministrom vlády žiadnej krajiny, teda ani Slovenska. Po siedme, minister Kaník robí takú sociálnu politiku, že väčšina mladých ľudí opúšťa svoju vlasť, lebo v nej nenájde prácu. Mnohé naše dievčatá, ktoré majú aj vysokoškolské vzdelanie, odchádzajú robiť do sveta doslova slúžky a to je ešte ten lepší prípad. Aj vďaka takýmto ľuďom, ako je Kaník, Slovensko sa vrátilo do čias veľkej hospodárskej krízy. Po ôsme, minister Kaník bol hlavným presadzovateľom toho, aby naši občania odchádzali do dôchodku až vo veku 62 rokov, a teraz dokonca chce zvýšiť tento vek až na 65 rokov. Kaník v podstate chce, aby ľudia z fabrík odchádzali priamo na cintoríny. Je to politika genocídy, ktorú všetci normálni občania Slovenska musia rázne odmietnuť. Po deviate, minister Kaník svojou antisociálnou politikou spôsobil mnohé príkoria aj mnohým zdravotne postihnutým ľuďom. Berie im dávky, bez ktorých nemôžu vyžiť. Postihol aj ľudí, ktorí sa napríklad starajú o svoje postihnuté deti. Napríklad matky, ktoré poberali príspevky za takúto starostlivosť, o ne prišli, keď začali diaľkovo študovať na vysokej škole. Po desiate, minister Kaník nemá podľa môjho názoru ani morálne právo byť ministrom, pretože svoje kreslo získal ako predseda mimoparlamentnej politickej strany len vďaka pochybným politickým obchodom s Mikulášom Dzurindom. Vážené dámy a vážení páni, záverom mi dovoľte povedať, že budem hlasovať za odvolanie ministra Kaníka, pretože ako minister nemá podľa môjho názoru na výkon tejto funkcie odborné, charakterové ani ľudské predpoklady, o chýbajúcom sociálnom cítení ani nehovorím. Pán minister, ja pochádzam z východného Slovenska, z Humenného. Tam máte údajne aj vy určité svoje korene. Tento región je povestný svojou zlou sociálnou situáciou a tá sa vďaka vláde, v ktorej sedíte, doslova každým dňom zhoršuje aj na ostatnom území Slovenska. Pán minister, väčšina ľudí na celom Slovensku vám nevie dnes prísť na meno. Preklínajú vás mladí, ale aj ľudia v dôchodkovom veku. Preklínajú vás všetci tí, čo musia ponížene vystávať na úradoch práce, aby dostali aspoň akú-takú almužnu. Vy sa však všetkým týmto zbedačeným ľuďom arogantne vysmievate z televíznych obrazoviek a sľubujete im krajšie zajtrajšky, aj keď viete, že tieto aj vďaka takýmto ľuďom, ako ste vy, neprídu. Pán minister, urobte už konečne ľuďom radosť a odstúpte zo svojej funkcie. Urobíte tak najlepší krok vo svojej politickej kariére. V kariére, ktorá vám síce prináša profity, ale väčšine ľudí iba hlad a biedu. Pán Kaník, ste hanbou Slovenska. Preto budem hlasovať za to, aby ste opustili svoje ministerské kreslo. Kreslo, do ktorého ste odborne, politicky, ale najmä morálne a ľudsky ešte nedorástli. Ďakujem za pozornosť.